CELEX: 62018TN0419
Language: sk
Date: 2018-07-10 00:00:00
Title: Vec T-419/18: Žaloba podaná 10. júla 2018 – Crédit agricole a Crédit agricole Corporate and Investment Bank/Komisia

10.9.2018   
            
            
               SK
            
            
               Úradný vestník Európskej únie
            
            
               C 319/19
            
         
      Žaloba podaná 10. júla 2018 – Crédit agricole a Crédit agricole Corporate and Investment Bank/Komisia
      (Vec T-419/18)
      (2018/C 319/23)
      Jazyk konania: francúzština
      
         Účastníci konania
      
      
         Žalobkyne: Crédit agricole SA (Montrouge, Francúzsko) a Crédit agricole Corporate and Investment Bank (Montrouge) (v zastúpení: J.-P. Tran Thiet, M. Powell, J. Jourdan a J.-J. Lemonnier, advokáti)
      
         Žalovaná: Európska komisia
      
         Návrhy
      
      Žalobkyne navrhujú, aby Všeobecný súd:
      
                  —
               
               
                  zrušil rozhodnutie v rozsahu, v akom sa v ňom zamietajú žiadosti o dôverné zaobchádzanie predložené žalobkyňami,
               
            
                  —
               
               
                  uložil Európskej komisii povinnosť nahradiť trovy konania
               
            
         Dôvody a hlavné tvrdenia
      
      Na podporu svojej žaloby proti rozhodnutiu Komisie K(2018) 2743 final z 27. apríla 2018 týkajúcemu sa námietok proti zverejneniu informácií predložených žalobkyňami na základe článku 8 rozhodnutia predsedu Európskej komisie 2011/695/EÚ o funkcii a pôsobnosti vyšetrovateľa v niektorých konaniach vo veci hospodárskej súťaže z 13. októbra 2011 (Ú. v. EÚ L 275, 2011, s. 29) [vec AT.39914 – Úrokové deriváty v eurách (EIRD)], žalobkyne uvádzajú dva žalobné dôvody.
      
                  1.
               
               
                  Prvý žalobný dôvod je založený na tvrdení, že zverejnenie informácií o žalobkyniach, pokiaľ ide o výmeny medzi hospodárskymi subjektmi, ktoré predchádzali obdobiu porušenia, je v rozpore s prezumpciou neviny. Komisia v tomto ohľade nemala právo zverejniť informácie, ktoré obsahovali náznaky o protiprávnom konaní, ktoré žalobkyne nemohli spochybniť. Komisia sa v napadnutom rozhodnutí dopustila nesprávneho právneho posúdenia, keď v ňom zamietla žiadosti žalobkýň o dôverné zaobchádzanie s týmito informáciami.
               
            
                  2.
               
               
                  Druhý žalobný dôvod je založený na tvrdení, že zverejnenie informácií, ktoré naznačujú protiprávne konanie žalobkýň a ktoré žalobkyne napadli pred Všeobecným súdom predtým, než Všeobecný súd meritórne rozhodol vo veci T-113/17, Crédit agricole a Crédit Agricole Corporate and Investment Bank/Komisia, predstavuje porušenie prezumpcie neviny. V napadnutom rozhodnutí sa tak Komisia dopustila nesprávneho právneho posúdenia, keď zamietla žiadosti o dôverné zaobchádzanie, ktoré žalobkyne predložili v súvislosti s týmito informáciami.